LPN ซื้อที่ดินพัฒนาคอนโดมูลค่า 2.4 พันลบ.เริ่มขายปีนี้-รับรู้รายได้ไตรมาส 2/60
LPN ซื้อที่ดิน 2 แปลงรวม 468 ลบ.พัฒนาคอนโด 2 โครงการมูลค่า 2.4 พันลบ.โดยเริ่มการขายภายในปี 59 และเริ่มโอนกรรมสิทธิ์และรับรู้รายได้ในไตรมาส 2/60 ผลตอบแทนเบื้องต้น ประมาณ 30%
23 ก.พ. 2559

นายโอภาส ศรีพยัคฆ์ กรรมการผู้จัดการ บริษัท แอล.พี.เอ็น.ดีเวลลอปเมนท์ จำกัด (มหาชน) หรือ LPN เปิดเผยว่า บริษัทได้เข้าซื้อที่ดินเพื่อพัฒนาโครงการบริเวณถนนบางแวก ซอย 74 ถึงซอย76 จังหวัดกรุงเทพมหานคร เมื่อวันที่ 22 ธ.ค.58 เนื้อที่รวม 4,509.40 ตารางวา เป็นที่ดินเปล่า ราคา 273,666,202 บาท โดยชำระเงินสดทั้งหมดในวันโอนกรรมสิทธิ์ที่ได้จากผลกำไรจากการดำเนินงานและจากสถาบันการเงิน
โดยบริษัทจะนำที่ดินดังกล่าวไปพัฒนาโครงการอาคารชุดพักอาศัยสูง 8 ชั้น จำนวน 5 อาคาร จำนวนประมาณ 1,085 ยูนิต มูลค่าโครงการประมาณ 1,300 ล้านบาท ระยะเวลาขายและพัฒนาโครงการประมาณ 12 เดือน โดยเริ่มการขายภายในปี 59 และเริ่มโอนกรรมสิทธิ์และรับรู้รายได้ในไตรมาส 2/60 ผลตอบแทนเบื้องต้น ประมาณ 30%
นอกจากนี้ บริษัทได้ซื้อที่ดินเพื่อพัฒนาโครงการบริเวณถนนสุขุมวิท 76 จังหวัดสมุทรปราการ เมื่อวันที่ 2 พ.ย. 58 เนื้อที่ 3,470 ตารางวา เป็นที่ดินว่างเปล่าว ราคา 194,320,000 บาท  โดยชำระเงินสดทั้งหมดในวันโอนกรรมสิทธิ์ ที่ได้จากผลกำไรจากการดำเนินงานและจากสถาบันการเงิน
ทั้งนี้ บริษัทจะนำที่ดินดังกล่าวไปพัฒนาโครงการอาคารชุดพักอาศัยสูง 8 ชั้น จำนวน 4 อาคาร จำนวนยูนิต ประมาณ 895 ยูนิต มูลค่าโครงการประมาณ 1,100 ล้านบาท ระยะเวลาการขายและพัฒนาโครงการประมาณ 12 เดือน โดยเริ่มการขายภายในปี 58 เริ่มโอนกรรมสิทธิ์และรับรู้รายได้ในไตรมาส 1/60 ผลตอบแทนเบื้องต้น ประมาณ 30%
           
 